कलाकार शरद रञ्जित सम्मानित
‘बराथा स्मृति सम्मान २०७९’ बाट नेपाली व्यंग्यचित्रका क्षेत्रमा विशिष्ट योगदान दिएका अग्रज कलाकार शरद रञ्जित सम्मानित हुनु भएको छ ।
गोरखापत्र समाचारदाताकाठमाडौं, माघ १४ गते । ‘बराथा स्मृति सम्मान २०७९’ बाट नेपाली व्यंग्यचित्रका क्षेत्रमा विशिष्ट योगदान दिएका अग्रज कलाकार शरद रञ्जित सम्मानित हुनु भएको छ । कार्टुनिस्ट क्लब अफ नेपालले शनिबार राजधानीमा उहाँलाई सम्मान गरेको हो । क्लबका संस्थापक अध्यक्ष अग्रज कलाकार अशोकमान सिंहले एक समारोहका बीच रञ्जितलाई उक्त सम्मान प्रदान गर्नुभयो ।कार्यक्रममा सिंहले नेपाली व्यंग्यचित्रका क्षेत्रमा रञ्जितले अतुलनीय योगदान दिएको विचार व्यक्त गर्नुभयो । उहाँले नेपाली कार्टुन क्षेत्रका सुरुवाती दिनको चर्चा गर्दै अग्रजहरूको योगदानका कारण कार्टुनकलाको विकास भएको अनुभव सुनाउनु भयो । उहाँले क्लबको स्थापनाको उद्देश्य र अवस्था बताउँदै पुराना र अनुभवीको सम्मानले नयाँ पुस्तालाई उत्प्रेरणा मिल्ने धारणा राख्नुभयो । सम्मानित व्यक्तित्व शरद रञ्जितले पहिला नयाँ गोरेटो नामको प्रौढ शिक्षाको पुस्तिका र भाँडभैलोलगायत व्यङ्ग्य पत्रिकाको प्रकाशन गर्दाको अनुभव सुनाउनु भयो । रञ्जितले क्लबलाई धन्यवाद दिँदै विगतलाई सम्झिएर अझै व्यंग्यचित्रमा काम गर्न हौसला पाएको बताउनुभयो ।उहाँले नेपाली व्यंग्यचित्रकारका इतिहाससम्बन्धी कार्यपत्रसहित पुस्तक प्रकाशन गर्नुपर्ने, राष्ट्रिय, अन्तर्राष्ट्रिय कार्टुनिस्टसहितको सेमिनार, कार्यशाला, नियमित कार्टुनसम्बन्धी कक्षा सञ्चालन गर्नुपर्नेमा जोड दिनुभयो ।क्लबका निवर्तमान अध्यक्ष कार्टुनिस्ट अविन श्रेष्ठले अग्रजले बनाएको व्यंग्यचित्रको गोरेटोमा अहिलेका कार्टुनिस्टलाई काम गर्न सजिलो भएको अनुभव सुनाउनु भयो । उहाँले अग्रजको योगदानले नै कार्टुन विधाले फड्को मार्न सकेको विचार व्यक्त गर्नुभयो । दिवङ्गत वरिष्ठ कार्टुनिष्ट बलराम थापाको नाममा सम्मान राखेर क्लबले यसको सुरुवात गरेको जानकारी दिनुभयो । स्मरणीय छ, बलराम थापा गोरखापत्रमा आबद्ध हुनुहुन्थ्यो । गोरखापत्रलगायत विभिन्न पत्र पत्रिकामा उहाँका कार्टुनहरू प्रकाशित छन् । २०७६ सालको बराथा स्मृति सम्मानबाट प्रा.रामकुमार पाँडेलाई सम्मानित गरिँदै । क्लबका अध्यक्ष वासु क्षितिजले विगत आठ वर्षदेखि संस्थाले निरन्तर रूपमा सम्मान प्रदान गर्दै आइरहेको जानकारी दिनुभयो । उहाँले नेपाली व्यंग्यचित्रका क्षेत्रमा योगदान दिएका विशिष्ट व्यक्तित्वलाई क्लबले हरेक वर्ष सम्मान गर्दै आएको बताउनुभयो । अग्रजको सम्मानले नयाँ पुस्तालाई हौसला मिल्ने विचार व्यक्त थप्नुभयो । कार्यक्रममा २०७६ सालको बराथा स्मृति सम्मानबाट प्रा.रामकुमार पाँडेलाई सम्मान गरिएको थियो । प्रा.पाँडेले सो अवसरमा नेपाली कार्टुनको इतिहास र उतारचढावका बारेमा चर्चा गर्नुभयो । यस्तै, संस्थाका उपाध्यक्ष देवेन्द्र थुम्केलीले नेपालमा कार्टुनको संस्थागत विकास र यसका आयामका बारेमा चर्चा गर्नुभयो । क्लबका महासचिव रवि मिश्रले नेपाली कार्टुनमा पुराना र नयाँ पुस्ताका कार्टुनिष्टलाई संस्थाले एक ठाउँमा जोडेको बताउँदै बराथा स्मृति सम्मानका बारेमा जानकारी दिनुभएको थियो ।